รอ3เดือนได้ใช้สัญญาเช่าซื้อใหม่
สคบ.รื้อสัญญาเช่าซื้อรถยนต์ใหม่ คาดอีก 2-3 เดือนมีผลบังคับ หวังสร้างความเป็นธรรมผู้บริโภคเพิ่ม
26 เม.ย. 2555

สคบ.รื้อสัญญาเช่าซื้อรถยนต์ใหม่ คาดอีก 2-3 เดือนมีผลบังคับ หวังสร้างความเป็นธรรมผู้บริโภคเพิ่ม
นายไพโรจน์ คนึงทรัพย์ ผู้อำนวยการกองคุ้มครองผู้บริโภคด้านสัญญา (สคบ.) เปิดเผยว่า จากการทำประชาพิจารณ์การระดมความคิดเห็นผู้ประกอบการเช่าซื้อรถยนต์และตัวแทนผู้บริโภคเกี่ยวกับการแก้ไขประกาศคณะกรรมการว่าด้วยสัญญา เรื่องให้ธุรกิจเช่าซื้อรถยนต์และรถจักรยานยนต์เป็นธุรกิจที่ควบคุมสัญญา ได้ข้อสรุปว่าจะต้องมีการปรับหลักเกณฑ์การคิดดอกเบี้ยให้เป็นธรรมมากขึ้น 
ทั้งนี้ สคบ.อยู่ระหว่างสรุปความคิดเห็นและรวบรวมประเด็นต่างๆ ส่งคณะกรรมการว่าด้วยสัญญาเพื่อออกประกาศในราชกิจจานุเบกษา ซึ่งคาดว่าจะมีผลบังคับใช้ในอีก 2-3 เดือน ซึ่งหากผู้ประกอบการไม่ปฏิบัติตามประกาศ โทษปรับไม่เกิน 1 แสนบาท จำคุกไม่เกิน 1 ปีหรือทั้งปรับและจำ
“สิ่งที่ สคบ.จะทำ เช่น กรณีรถขาดส่งค่างวดและเจ้าของซื้อคืนได้ ถือว่าเป็นการชำระเงินก่อนกำหนดให้คิดอัตราดอกเบี้ยครึ่งหนึ่ง หรืออย่างกรณีรถที่เช่าซื้อเกิดความเสียหายหรือสูญหาย และบริษัทประกันภัยได้จ่ายสินไหมชดเชยและปิดบัญชีแล้ว บริษัทควรจะต้องลดค่าดอกเบี้ยให้ครึ่งหนึ่งเช่นเดียวกัน” นายไพโรจน์ กล่าว
อย่างไรก็ตาม สิ่งสำคัญในสัญญาเช่าซื้อรถยนต์ให้ระบุในสัญญาให้ชัดเจนว่า “ผู้ค้ำประกัน” มีหน้าที่และความรับผิดชอบอย่างไร และให้ใช้ข้อความเน้นความสำคัญหรือตัวหนาหรือตัวเอน เพื่อให้ผู้ค้ำประกันรับทราบความรับผิดชอบในกรณีที่ผู้เช่าซื้อไม่สามารถชำระหนี้ได้ จะต้องเป็นผู้รับชำระแทน เนื่องจากที่ผ่านมามีผู้ค้ำประกันจำนวนมากไม่ได้ใส่ใจอ่านรายละเอียด มีปัญหาจึงต้องกลายมาเป็นผู้รับผิดชอบภาระหนี้สิ้นแทน